Nos Yolenz, duchesse de Borgoinne, façons savoir a toz ces qui verront ces presentes letres que nos, per la volontey et per l’otroy de nostre chier seignor Hugun lou duc de Bourgoinne, avuns doney et otroié en aumosne perpetuaument por lou salut de luy especiaument, et de nos, et de toz nos ancessors a Deu et au Nonneins de l’abaie dou Leu Deu, qui est pres de Vergi, la sexte part du grant disme de Chaux, laquele nos aviens ou disme de cete vile, et la moitié dou meme disme, et nostre graange, et nostre guaeingnage, et nos pastures, les quex choses nos aviens en la vile de Chaux, et des quex nos estiens tenant au jor que ces dons et ces letres furent faites. Et de ces choses nos fuemes nos desvetue, et en avuns revestue corporement l’abaausse et les Nonneyns de ladite abaie. Et eles nos ont doney et otroié purement por Deu, que eles feront chascun an perpetuaument remembrance especial dou devant dit Hugun lou duc de Bourgoinne mon seignor, et ausiment de nos, et de ma mere la contesse Haenor, et feront lou servise por lou conte Robert, mon pere; et pour le conte Robert lou pere mon pere; et pour sa femme la contesse Yolent m’aiguele; et por Huguenin, mon chier fils; et por les ancessors mon seignor; et por les nostres. En teil meniere que tant cum messires li Dux et nos vivrons, et ma mere la contesse Haenor, les devant dites Nonnein feront chascun an por chascun de nos chanter une messe conventual dou Seint Esperit por lou salut de nos, et après nos decès, chantera lou ..... Et saiche l’on que quant on fera lou servise por mon seignor lou Duc et a sa vie et apres son decet, li covent de ladite abaïe aura por pitance, chascun an celuy jor .XL. sols que l’en perra es devant dites choses que nous avuns donées. Et ausiment .XL. sols quant on fera lou servise por moy, et .XX. sols quant on fera lou servise por ma mere, et .XX. sols quant on fera lou servise por mon pere lou conte Robert, et quant on fera lou servise por lou conte Robert mon aiguel, et lou servise por la contesse Yolent sa femme, por chascun .XX. sols, et quand on fera lou servise por Huguenin, mon chier fils, et por les ancessors mon seignor lou Duc et por les miens ensemble .XL. sols, et ensinc l’ont promis l’abaausse et les Nonneins de la devant dite abbaie, a faire chascun an a tozjors mais a bone foi. Et nos Hugues, duc de Borgoinne, mariz a la devant dite Yolent, la duchesse, façons savoir a toz ces qui verront ces letres que nos avuns doney et otroié a la devant dite Yolent, nostre femme, lou pooir de faire lou devant dit don, et ladite aumosne. Et la volons et ottroiuns et tenuns por faite, et permetuns en bone foi que jamais par nos ne par autruy ne venruns en contre, et i avuns fait ametre nostre seaul en ceste presente chartre en tesmoignaige. Et nos ausiment Yolent, la duchesse, i avuns mis nostre seaul, et se l’abausse de ladite abbaie par le consentement et par la volentey et par la requeste de tot nostre covent avuns ausiment mis nostre seaul, en tesmoignaige que nos suemes tenues de faire et ferons chascun an a tozjorz mais les devant diz servises, si com il est dessu devisey à bonne foi. Ce fu fait en l’an de l’incarnation Nostre Seignor de mil et dous cent et quarante et quatre ans, ou mois de novembre.